André Ranheim var på jobb på andre siden av gaten fra Eventhallen der skytingen fant sted. Foto: Bjørn Christian Jacobsen / NRK

– Rundt ti over halv to i natt kom to jenter løpende gråtende inn på stasjonen og sa at noen hadde blitt skutt. De ville gjerne at jeg skulle låse døra, for det var fullt kaos der borte (i konsertlokalet, red.anm.).

Det sier André Ranheim. Han jobbet nattskift på bensinstasjonen på andre siden av veien fra Eventhallen der konserten og skytingen fant sted.

Politi med automatvåpen

I løpet av kort tid så Ranheim mellom ti og femten biler med blålys, og en rekke politifolk med maskinpistoler.

– Det var dramatisk. Dette er en ganske stille stasjon, så er det plutselig flere hundre mennesker som er opprørte og redde. Det er en oppskakende opplevelse når folk rett i nærheten blir skutt der du jobber. Det er ingen behagelig opplevelse, sier Ranheim til NRK.

Jentene på stasjonen fortalte Ranheim at det hadde brutt ut fullt kaos under skytingen.

– De gråt, for de hadde klatret over folk for å komme seg unna. Folk hadde fått panikk og lagt seg ned på bakken eller forsøkt å gjemme seg. Jeg låste døren for at de skulle føle seg trygge. Etter hvert gjennomsøkte væpnet politi stasjonen, og jeg åpnet stasjonen igjen, sier Ranheim.

André var på jobb på en bensinstasjon like ved, og slapp inn redde folk og låste stasjonen. Du trenger javascript for å se video. André var på jobb på en bensinstasjon like ved, og slapp inn redde folk og låste stasjonen.

Fem personer innbrakt

Politiet opplyser til NRK at de har innbrakt i alt fem personer som de tror har en forbindelse med skytingen utenfor et konsertsted i Nils Hansens på Bryn ved halv-totida i natt.

En vekter hadde tatt hånd om et skytevåpen før politiet nådde fram.

Mannen som er på legevakta er lettere skadd, ifølge politiet. Til NRK opplyser politiet at de tidlig fikk kontroll på en antatt gjerningsperson. Begge skal være i 20-åra.

Det oppstod kaos etter skytingen og flere ble sjekket av politiet. Foto: Frank Evensen/PhotoRunner

Ytterligere fire menn er innbrakt til arresten. De vil bli avhørt utover natta for å avklare deres rolle i saken, opplyser politiet på Twitter klokka halv fem. Politiet sier de fire ikke har status som mistenkte, men at de ble påtruffet sammen med den antatte gjerningsmannen.

Ved femtida var politiet fortsatt opptatt med å avhøre vitner på åstedet og sikre spor, opplyste operasjonsleder Per-Ivar Iversen til NRK.

Den britiske rapperen Geko holdt konsert da skytingen skjedde.

Geko beklager til fansen

På Instagram beklager rapperen til fansen. «Det ble skutt under showet mitt. Beklager til alle som kom for å se meg, og jeg håper alle som ble truffet, er ok. Elsker dere alle».

Geko beklager overfor sine tilhørere. Foto: Skejrmdump